Kuluttajan tulisi tietää, että ilmastoyksiköiden käyttäminen on yksi tapa tukea vapaaehtoisia ilmastotekoja, ja niitä voi käyttää joko kansallisten tavoitteiden edistämiseen tai niiden ylittämiseen eli globaalin kunnianhimon kasvattamiseen. Hyvien käytäntöjen mukaisesta ilmastoväittämästä tulisi selvitä kohteen omat päästöt ja ilmastotoimet, käytettyjen ilmastoyksiköiden määrä suhteessa kohteen päästöihin sekä tieto siitä, auttavatko ilmastoyksiköt saavuttamaan nykyisiä tavoitteita vai ylittämään ne. On tärkeää muistaa, että ilmastoväittämät ovat vain osa organisaatioiden vastuullisuustyötä ja kestävyysvaikutuksia. Ilmastoyksiköiden käytön ei tulisi syrjäyttää tai viivästyttää ostajan – esimerkiksi tuotteitaan ilmastoystävällisinä markkinoivan yrityksen – omia päästövähennyksiä.